**Formandens beretning**

Jeg vil gerne fortælle lidt om, hvad vi har udrettet det sidste år, og hvad vi har af planer for det kommende år.

Først og fremmest vil jeg sige mange tak for tilliden og for samarbejdet til jer alle sammen. Jeg er meget glad og stolt over at have fået lov at stå i spidsen for Dansk Mandesamfund. Jeg synes vi har en helt vildt vigtig opgave. Jeg synes vi er kommet godt fra start, og der er stadig masser af potentiale for at vi kan gøre meget mere.

Så hvad er der sket det sidste år.

Hvis vi skal starte på de store linjer:

Dansk Mandesamfund blev stiftet i slutningen af 2020. Og 2021 har vi brugt på at finde ud af, hvordan vi skal organisere os, hvad vi skal fokusere på. Vi har haft mange ideer og er gået i mange retninger. Vi har afprøvet formater for arrangementer og strategier for medier og sociale medier. Vi har bl.a. debatteret partnervold mod mænd, voldtægt, sexisme, #metoo, voldtægt, barsel til fædre.

Vi er lykkedes med at komme i medierne med vores budskaber. Vi har udviklet brugbare politiske anbefalinger. Vi har opbygget samarbejdsrelationer til en række andre organisationer. Og jeg tør trygt sige, at vi bliver taget alvorligt blandt andre organisationer, der beskæftiger sig med ligestilling. De har tillid til os og de har høje forventninger. Og de vil gerne samarbejde med os.

Det er en stor bedrift og det gør en kæmpe forskel for, hvad vi kan udrette som en lille frivillig forening uden penge, at vi kan samarbejde med andre organisationer der er større.

Der er også nogle ting vi ikke er lykkedes med endnu. Vi er ikke lykkedes med at lave regelmæssige arrangementer for vores medlemmer. Vi er ikke lykkedes med at finde en bæredygtig organisering af arbejdsgrupper og andre former for frivilligorganisering uden for bestyrelsen. Vi er heller ikke lykkedes med at nå ud til bredden af danske mænd.

Det er ting vi gerne vil, men som vi ikke har kunne løfte med vores sparsomme ressourcer, og som jeg håber vi kan lykkes med næste år.

Men jeg vil gerne komme med en opremsning, der kan give lidt overblik over, hvad vi trods alt er lykkedes med. Vi har:

* Afholdt fire ”Manderum” for vores medlemmer. Om hhv. sexisme, køn i uddannelse, flirt og had på nettet.
* Vi har udsendt regelmæssige nyhedsbreve.
* Været til demonstration for styrket seksualundervisning.
* Talt om fædres barsel på Kvindeøkonomiens årskonference
* Holdt oplæg om mænd og ligestilling for redaktionen bag TV-programmet Tæt på Sandheden
* Leveret videotale til Dansk Kvindesamfunds 150-års jubilæum
* Leveret en video til ESPD’s facebookside
* Været i debat på RadioLoud om hvorfor mænd ikke vil være feminister
* Været i Radio4 og tale om en kønsstereotyp kampagne fra Sundhesstyrelsen
* Skrevet debatindlæg i Femina om barsel
* Været i P1 Debat om mænd der græder
* Været i Radio4 om kvinders utryghed i nattelivet
* Talt til 8. marts hos Tænketanken Tora og Menneskerettighedsalliancen
* Afholdt Mændenes Internationale Dag i København med DareGender og KVINFO, et heldagsarrangement, hvor Dansk Mandesamfund stod for tre events.
* Deltaget i et panel om flirt ved Mændenes Internationale Dag på Museet KØN i Aarhus.
* På Mændenes Internationale Dag havde vi desuden et stort interview i JP, et debatindlæg i Politiken om manderoller, et debatindlæg i Information sammen med KVINFO og DareGender og et interview i P1 Orientring
* I marts 22 var vi medunderskriver på debatindlæg om at mænd skal have lige ret til hjælp når de er udsat for partnervold
* I oktober var vi medunderskriver på debatindlæg om behandling af udøvere af vold i nære relationer
* I november havde vi debatindlæg med Voldtægtsofres Vilkår og KVINFO
* I november var vi medunderskriver på debatindlæg om ”snigerparagraffen”

Og i det kommende år har vi allerede store planer.

På Talk Town holder vi eventet ”Omsorgsrevolution og mandefrigørelse” sammen med Emma Holten. På Folkemødet afholder vi et arrangement om barsel til fædre sammen med Institut for Menneskerettigheder. Og vi planlægger at gentage succesen med Mændenes Internationale Dag 19. november med DareGender og KVINFO.